Seldsame sportmotor die naweek te koopDie 1957 Alfa Giulietta Sprint Veloce Lightweight 750E Conrero Racer word die naweek in Kaapstad opgeveil. (Foto: Verskaf) ŉ Bloedrooi Alfa-sportmotortjie, wat as een van die versamelbaarste motors ter wêreld bestempel word, word die naweek in Kaapstad opgeveil. Die 1957 Alfa Giulietta Sprint Veloce Lightweight 750E Conrero Racer, waarvan daar minder as 200 ooit vervaardig is, is so skaars soos hoendertande. Dié spoggerige Bertone-model sal by die Creative Rides Classics & Collectables Auction-afslaers in Kaapstad opgeveil word. Volgens Kevin Derrick, uitvoerende hoof van Creative Rides, is hierdie motor een van die “opwindendste motors” wat nog ooit in Suid-Afrika op ŉ veiling te koop was. “In ag genome dat daar slegs tussen 100 en 200 Bertone-modelle vervaardig is, word die Alfa Giulietta Sprint Veloce Lightweight gereken as een van die versamelbaarste motors in die wêreld. “’n Onderliggende tema vir die Giulietta Sprint Veloce was minder gewig, of liggewig, wat vir die motor sy Alleggerita-naam besorg het. Die oorspronklike vervaardigingsmotor is gestileer deur Bertone, wat ook die Veloce-weergawe gestroop het vir wedrenne,” verduidelik Derrick. Die 1957 Alfa Giulietta Sprint Veloce Lightweight 750E Conrero Racer is so skaars soos hoendertande. (Foto: Verskaf) “Ons weet nie van enige ander 1957 Veloce Lightweight-onderstelle in Suid-Afrika wat verder vir wedrenne aangepas is deur Virgilio Conrero by sy Autotecnica Conrero-geriewe nie.” Derrick sê die dokumentasie in Creative Rides se besit toon die Conrero-uitgawe, wat Saterdag opgeveil word, het in Mosambiek en Angola in wedrenne gery nadat dit aanvanklik verkoop is. “Die bakwerk is ook later aangepas om die spesifieke motor te omskep in een van die mooiste Alfas wat jy ooit sal sien. Die motor het ŉ fenomenale profiel en die agterkant is pragtig en uniek. “Die oorspronklike Bertone-fabriek se liggewig onderdele is egter steeds integraal deel van die motor, met pleksiglas kant- en agterruite, liggewig emmersitplekke, aluminiumdeure en ŉ aluminium-enjinkap. Die enjin wat tans in die motor is, is nie die oorspronklike nie. “Die aanpassing van ŉ enjin sal oor die algemeen die waarde van die motor laat afneem, maar dit is hoegenaamd nie hier die geval nie. Dit is ŉ splinternuwe enjin – ŉ 1960s 526 1600cc – en klink manjifiek.” Volgens Classic.com is die globale veilingprys gemiddeld $275 033 (sowat R5 miljoen) oor vyf jaar vir die standaard Alfa Giulietta Sprint Veloce Lightweights. “Hulle is so duur omdat hulle so skaars is,” benadruk Derrick. Die volledige katalogus vir Saterdag se veiling is hier beskikbaar. Die katalogus is ook op Creative Rides se app beskikbaar en kan gratis afgelaai word op Android en iOS. Bieërs wat nie in persoon in Kaapstad kan wees nie, kan via die app bie. Registrasie vir die veiling is reeds oop en kan gedoen word deur Creative Rides te kontak, of via die app. Die veiling skop om 11:00 af.